钦定古今图书集成/历象汇编/庶征典/第074卷 > 《管窥辑要》 > 梁
## 钦定古今图书集成/历象汇编/庶征典/第074卷 > 《管窥辑要》 > 梁

### 武帝天监二年冬雷

按《南史梁武帝本纪》：“天监二年十一月乙卯，雷电大
雨晦。”

天监四年冬，无云而雷。

按《梁书武帝本纪》：“天监四年十一月甲午，天晴明，西
南有电光闪如雷声三”

按《隋书五行志》：天监四年十一月，天晴朗，西南有电
光，有雷声二。《易》曰：“鼓之以雷霆。”霆近鼓妖。《洪范五行
传》曰：“雷霆托于云，犹君之托于人也。君不恤于天下，
故兆人有怨叛之心。”是岁交州刺史李凯举兵反。
天监十三年，震于西南。

按《南史梁武帝本纪》，“天监十三年春二月庚辰朔，震
于西南，天如裂。”

### 中大通六年冬有雷声

按《南史梁武帝本纪》：“中大通六年十二月丙午，西南
有雷声二。”　按《五行志》，“中大通六年十二月，西南有
声如雷。其年北梁州刺史兰钦举兵反。”